宿廬山栖賢寺示如清長老
作者：楊萬里
朝代：宋

paragraphs: 清風迎衣襟，白雲捧脚底。
飄然徑上廬山頭，誰道栖賢三十里。
鄉禪引到獅子峰，旃檀噴出香霧濃。
此一瓣香爲五老，一笑問我顔猶紅。
右看南嶽左東海，方丈祝融抹輕黛。
羣仙遥勸九霞觴，金盤玉箸鯨魚膾。
急呼清風與白雲，送我更往會列真。
鄉禪恐我忽飛去，挽著衣襟復留住。
下視落星石一拳，長江一線湖一涓。
醉掬玉淵亭下泉，磨作墨汁灑醉篇。